text: Formand: Børn burde få nødvendig hjælp i skolen
  03 november 2015 kl. 18.15
  Den private virksomhed Læsevejen i Varde oplever flere børn, der har brug for hjælp, fordi de ikke får det i skolen. Det er ikke den vej, vi skal gå, mener Skole og Forældre-formand. 
  - Vi oplever forældre, som siger, at deres børn ikke får den rigtige hjælp i skolen.
  Sådan siger formand for Skole og Forældre, Mette With Hagensen.
  Hun hører om flere steder, der ligesom Læsevejen i Varde, tilbyder ekstra hjælp til folkeskoleelever.
  - Flere forældre tyr til ekstra hjælp. Men det er jo ikke den vej, vi skal gå. Den hjælp burde børnene jo få i skolen.
  Forældrenes bekymring er ifølge formanden, at klasserne ofte er for store, og at der ikke er ro i klasserne. Derfor har lærerne ikke tid til at prioritere de forskellige elever og deres behov.
  Men løsningen er ikke lige til:
  - Den enkelte skole skal have lov til at finde de løsninger, som passer til dem og deres elever – nogle kører undervisning med 60 elever til en forelæsning, hvilket fungerer super, mens andre ikke kan få ro i en klasse med 18 elever, så vi kan ikke lave nationale regler. Det skal være op til skolerne selv.
  